মূককীট
মূককীট বা পিউপা (লাতিন: pupa, "পুতুল"; বহুবচন: pupae) হলো কিছু কীটপতঙ্গের একটি জীবন পর্যায়। এসব পতঙ্গের অপরিপক্ব এবং পরিণত পর্যায়ের মধ্যবর্তী রূপান্তরের অবস্থাই হচ্ছে মূককীট দশা। যেসব কীটপতঙ্গ পিউপাল বা মূককীট পর্যায়ে যায়, সেগুলোকে পূর্ণরূপান্তরী বা হলোমেটাবোলাস বলা হয়। তারা তাদের জীবনচক্রের চারটি স্বতন্ত্র পর্যায় অতিক্রম করে। এই পর্যায়গুলো হলো ডিম, লার্ভা, পিউপা এবং ইমাগো। পিউপাল বা মূককীট পর্যায়ে প্রবেশ এবং এবং এই দশা সম্পূর্ণ করার প্রক্রিয়াগুলো পোকামাকড়ের হরমোন দ্বারা নিয়ন্ত্রিত হয়। বিশেষ করে জুভেনাইল হরমোন, প্রোথোরাসিকোট্রপিক হরমোন এবং একডিসোন এক্ষেত্রে গুরুত্বপূর্ণ ভূমিকা পালন করে। পিউপা হওয়ার কাজকে পিউপেশন বলা হয় এবং পিউপাল দশা থেকে উত্তরণ হওয়ার কাজকে বলা হয় ইক্লোশন বা উত্থান। বিভিন্ন গোষ্ঠীর পোকামাকড়ের পিউপাদের বিভিন্ন নাম রয়েছে। যেমন প্রজাপতির পিউপাদের ক্ষেত্রে ক্রাইসালিস এবং মশার পরিবারের পতঙ্গের জন্য টাম্বলার শব্দটি ব্যবহার করা হয়। পিউপাগুলো আরও অন্যান্য কাঠামো যেমন কোকুন, বাসা বা খোসায় আবদ্ধ থাকতে পারে।